南吕・四块玉叹世
作者：马致远
朝代：元

paragraphs: 两鬓皤，中年过，图甚区区苦张罗？人间宠辱都参破。
种春风二顷田，远红尘千丈波，倒大来闲快活。
子孝顺，妻贤惠，使碎心机为他谁？到头来难免无常日。
争名利，夺富贵，都是痴。
带野花，携村酒，烦恼如何到心头。
谁能跃马常食肉？二顷田，一具牛，饱后休。
佐国心，拿云手，命里无时莫刚求。
随时过遣休生受。
几叶绵，一片绸，暖后休。
带月行，披星走，孤馆寒食故乡秋。
妻儿胖了咱消瘦。
枕上忧，马上愁，死后休。
白玉堆，黄金垛，一日无常果如何？良辰媚景休空过。
琉璃钟琥珀浓，细腰舞皓齿歌，倒大来闲快活。
风内灯，石中火，从结灵胎便南柯，福田休种儿孙祸。
结三生清净缘，住一区安乐窝，倒大来闲快活。
月满轮，花成朵，信马携仆到鸣珂，选一间岩嵌房儿坐。
浅斟着金曲卮，低讴着白雪歌，倒大来闲快活。
甑有尘，门无锁，人海从教斗张罗。
共诗朋闲访相酬和，尽场儿吃闷酒，即席间发淡科，倒大来闲快活。